得壽仁壽俊二子中塗家書三首  其二
作者：楊萬里
朝代：宋

paragraphs: 子壯祇覺幼，子學祇覺遲。
二子忽頎然，語離又作悲。
今年來官下，二子暫我隨。
懸知住不久，且復相從嬉。
鶴書自天降，槐花呼汝歸。
伯也恐我愁，願留不忍辭。
仲也慘不釋，飛鳴思及時。
豈有鳳將雛，雛長禁其飛。
決焉遣還家，一笑更不疑。
傍人怪無淚，淚入肝與脾。